CELEX: 62022TN0049
Language: el
Date: 2022-01-27 00:00:00
Title: Υπόθεση T-49/22: Προσφυγή της 27ης Ιανουαρίου 2022 — Ρουμανία κατά Επιτροπής

28.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/26
            
         
      Προσφυγή της 27ης Ιανουαρίου 2022 — Ρουμανία κατά Επιτροπής
      (Υπόθεση T-49/22)
      (2022/C 138/31)
      Γλώσσα διαδικασίας: η ρουμανική
      
         Διάδικοι
      
      
         Προσφεύγουσα: Ρουμανία (εκπρόσωποι: E. Gane και L. Bațagoi)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν μέρει την απόφαση 2021/2020, κατά το μέρος που με αυτήν αποκλείονται από τη χρηματοδότηση της Ευρωπαϊκής Ένωσης δαπάνες ύψους 178 320 110,85 ευρώ οι οποίες πραγματοποιήθηκαν από τον διαπιστευμένο οργανισμό πληρωμών της Ρουμανίας και δηλώθηκαν στο πλαίσιο του ΕΓΤΕ και του ΕΓΤΑΑ, αντιπροσωπεύουν δε κατ’ αποκοπήν δημοσιονομικές διορθώσεις (5 % και 2 %) εφαρμοσθείσες λόγω παράβασης του δικαίου της Ένωσης σε σχέση με στρεμματικές ενισχύσεις για τα έτη υποβολής αιτήσεων 2017 και 2018 (οικονομικά έτη 2018 και 2019) (1);
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο υποστηρίζεται ότι η Επιτροπή προέβη σε μη προσήκουσα άσκηση της εξουσίας αποκλεισμού ορισμένων ποσών από τη χρηματοδότηση της Ευρωπαϊκής Ένωσης βάσει του άρθρου 52 του κανονισμού 1306/2013 (2).
                  Η Επιτροπή διενήργησε πλημμελώς τη διαδικασία εκκαθάρισης ως προς τη συμμόρφωση σε σχέση με τα έτη υποβολής αιτήσεων 2017 και 2018:
                  Η Επιτροπή υπέπεσε σε πλάνη καθόσον εκτίμησε ότι υπήρξε παρατυπία σχετική με τους διοικητικούς ελέγχους που αφορούν τις ενισχύσεις οικολογικού προσανατολισμού η οποία έχει επίπτωση στα κεφάλαια. Ακόμη και αν υποτεθεί ότι υπήρξε τέτοια παρατυπία, η συμπεριφορά του θεσμικού οργάνου της Ένωσης — συγκεκριμένα η ιδιαιτέρως ασαφής διατύπωση των πορισμάτων και η χρονική σύμπτωση των ερευνών του 2017 και του 2018 — κατέστησε αδύνατη την προσκόμιση κατάλληλων υπολογισμών σχετικά με τις επιπτώσεις εντός της προθεσμίας του άρθρου 34, παράγραφος 3, τρίτο εδάφιο, του κανονισμού 908/2014 (3). Στο πλαίσιο αυτό, η Επιτροπή αρνήθηκε, αδικαιολόγητα και κατά παράβαση του άρθρου 34, παράγραφος 6, του ίδιου κανονισμού, να αναλύσει τα στοιχεία και τους υπολογισμούς που παρασχέθηκαν από τις ρουμανικές αρχές στην αίτηση συμβιβασμού σχετικά με την έρευνα του 2018 ([αίτηση της] 5ης Φεβρουαρίου 2020). Η Επιτροπή δεν έπρεπε επ’ ουδενί να εφαρμόσει κατ’ αποκοπήν δημοσιονομικές διορθώσεις 5 %.
                  Η συμπεριφορά του θεσμικού οργάνου της Ένωσης, στο πλαίσιο της έρευνας του 2018, στο μέτρο που αφορά τις παρατυπίες σχετικά με την επικαιροποίηση του ΣΑΑ (4)– ποιότητα και ορθός προσδιορισμός των αγροτεμαχίων αναφοράς στο ΣΑΑ-ΣΓΠ (5) — ειδικότερα δε το γεγονός ότι ουσιώδεις πτυχές διευκρινίστηκαν στην τελική του θέση σχετικά με την έρευνα του 2017 ([θέση διαβιβασθείσα στις] 20 Δεκεμβρίου 2019) — κατέστησε αδύνατο τον καθορισμό της έκτασης των εν λόγω παρατυπιών και την προσκόμιση κατάλληλων υπολογισμών σχετικά με τις επιπτώσεις εντός της προθεσμίας του άρθρου 34, παράγραφος 3, τρίτο εδάφιο, του κανονισμού 908/2014. Στο πλαίσιο αυτό, η Επιτροπή αρνήθηκε, αδικαιολόγητα και κατά παράβαση του άρθρου 34, παράγραφος 6, του ίδιου κανονισμού, να αναλύσει τα στοιχεία και τους υπολογισμούς που παρασχέθηκαν από τις ρουμανικές αρχές στην αίτηση συμβιβασμού σχετικά με την έρευνα του 2018 ([αίτηση της] 5ης Φεβρουαρίου 2020).
                  Η συμπεριφορά του θεσμικού οργάνου της Ένωσης, στο πλαίσιο της έρευνας του 2018, στο μέτρο που αφορά την παρατυπία σχετικά με τη μέγιστη επιλέξιμη έκταση για τα χρηματοδοτούμενα από το ΕΓΤΑΑ μέτρα στήριξης βάσει της έκτασης, και καθόσον συνίσταται η συμπεριφορά αυτή του θεσμικού οργάνου της Ένωσης στην επιβολή της δικής του μεθόδου υπολογισμού, δεν μπορεί να υποκαταστήσει την ανάλυση των στοιχείων και των υπολογισμών που παρασχέθηκαν από τις ρουμανικές αρχές στις 10 Ιουνίου 2019. Εκτός αυτού, η συμπεριφορά αυτή κατέστησε αδύνατο στις ρουμανικές αρχές να προσδιορίσουν, εντός της προθεσμίας του άρθρου 34, παράγραφος 3, τρίτο εδάφιο, του κανονισμού 908/2014, τις αναγκαίες προσαρμογές που έπρεπε να επέλθουν στα στοιχεία και τους υπολογισμούς που είχαν παρασχεθεί. Στο πλαίσιο αυτό, η Επιτροπή αρνήθηκε, αδικαιολόγητα και κατά παράβαση του άρθρου 34, παράγραφος 6, του ίδιου κανονισμού, να αναλύσει τα στοιχεία και τους υπολογισμούς που παρασχέθηκαν από τις ρουμανικές αρχές στην αίτηση συμβιβασμού σχετικά με την έρευνα του 2018 ([αίτηση της] 5ης Φεβρουαρίου 2020).
                  Η Επιτροπή κακώς έκρινε ότι υπήρξε παρατυπία σχετικά με τη διενέργεια επαρκούς αριθμού επιτόπιων ελέγχων στο πλαίσιο του καθεστώτος ενίσχυσης οικολογικού προσανατολισμού, παραπέμποντας εσφαλμένως στα δεδομένα ελέγχου και στις στατιστικές ελέγχου που κοινοποιήθηκαν κατά την έννοια του άρθρου 9, παράγραφος 1, του κανονισμού 809/2014 (6). Ακόμη και αν υποτεθεί ότι υπήρξε τέτοια παρατυπία, η Επιτροπή δεν έπρεπε να εφαρμόσει κατ’ αποκοπήν δημοσιονομικές διορθώσεις 5 %.
               
            
                  2.
               
               
                  Με τον δεύτερο λόγο προβάλλεται παραβίαση της αρχής της αναλογικότητας.
                  Η Ρουμανία φρονεί ότι η προσβαλλόμενη απόφαση αντιβαίνει προς την αρχή της αναλογικότητας, λαμβανομένου υπόψη ότι η εφαρμογή κατ’ αποκοπήν διορθώσεων 5 % όσον αφορά τις ενισχύσεις δυνάμει του ΕΓΤΕ και 2 % όσον αφορά τις ενισχύσεις δυνάμει του ΕΓΤΑΑ για τα έτη υποβολής αιτήσεων 2017 και 2018 (οικονομικά έτη 2018 και 2019) είχε ως αποτέλεσμα την υπερεκτίμηση της οφειλόμενης στις διαπιστωθείσες παρατυπίες απώλειας κονδυλίων της Ένωσης, δεδομένου ότι οι συντελεστές του 5 % και του 2 % δεν λαμβάνουν υπόψη τη φύση και τη σοβαρότητα της παράβασης, ούτε τις δημοσιονομικές επιπτώσεις της για τον προϋπολογισμό της Ένωσης.
               
            
                  3.
               
               
                  Με τον τρίτο λόγο προβάλλεται παράβαση της υποχρέωσης αιτιολόγησης που προβλέπει το άρθρο 296, δεύτερο εδάφιο, της Συνθήκης για τη λειτουργία της Ευρωπαϊκής Ένωσης.
                  Η Επιτροπή παρέβη την υποχρέωση αιτιολόγησης που προβλέπει το άρθρο 296, δεύτερο εδάφιο, της Συνθήκης για τη λειτουργία της Ευρωπαϊκής Ένωσης καθόσον παρέλειψε να αιτιολογήσει επαρκώς και καταλλήλως, αφενός, την ύπαρξη παρατυπίας καθώς και την απόρριψη των επιχειρημάτων που προέβαλαν και των υπολογισμών που προσκόμισαν οι ρουμανικές αρχές και, αφετέρου, την αδυναμία εφαρμογής του άρθρου 34, παράγραφος 6, του κανονισμού 908/2014 σε σχέση με την ιδιαιτερότητα της διαδικασίας εκκαθάρισης ως προς τη συμμόρφωση που αφορούσε τα έτη υποβολής αιτήσεων 2017 και 2018.
               
            
         (1)  ΕΕ 2021, L 413, σ. 10.
      
         (2)  ΕΕ 2013, L 347, σ. 549.
      
         (3)  ΕΕ 2014, L 255, σ. 59.
      
         (4)  Σύστημα Αναγνώρισης Αγροτεμαχίων.
      
         (5)  Σύστημα Αναγνώρισης Αγροτεμαχίων — Σύστημα Γεωγραφικών Πληροφοριών.
      
         (6)  ΕΕ 2014, L 227, σ. 69.